钦定古今图书集成/明伦汇编/官常典/第743卷 > 徐朝纲〈孙应魁〉
## 钦定古今图书集成/明伦汇编/官常典/第743卷 > 徐朝纲〈孙应魁〉

按《明外史忠义传》：“朝纲，云南晋宁人。万历二十八年
举于乡。天启元年授安顺推官，至即署府事。明年，安
邦彦反，来攻，朝纲督兵民共守。土官温如璋、训导周
国光开门迎贼，朝纲方出城督战，为贼所执，胁之降，
不屈，索其印，骂曰：‘死贼奴！吾头可断，印不可得’！贼怒，
刀斧交下而死。其妻闻之，登楼自缢。长子妇急举火”
焚舍，挈十岁女跃入烈焰中死。孙应魁，年十六，持矛
溃围出城，觅其祖，遇贼被杀。婢仆从死者十一人。五
年正月，恤殉难诸臣，赠朝纲光禄少卿，荫子入国学。
子天凤甫第进士，即奔丧归。服阕，授户部主事；拜疏
言：“臣家一门，臣死忠，妻死节，妇死姑，孙死祖，婢仆死
主。此从来未有之节烈，乞如张振德例，再加优恤。臣
母、臣嫂，一体旌表。”帝深嘉之，再赠光禄卿，改荫锦衣

兴南，广顺知州郑鼎之子举人崑贞，皆援朝纲例，请
厚恤其父。庄烈帝初即位，并允行之。